
VIEŠINIMO PLANO PARENGIMAS IR ĮGYVENDINIMAS
I. BENDROJI INFORMACIJA
1.1. Pirkimas vykdomas įgyvendinant projektą Nr. 01-027-P-0004 „Upių vientisumo atkūrimas“ (toliau – Projektas), 100 proc. finansuojamą Europos Sąjungos lėšomis. 
1.2. Projekto tikslas – atkurti upių vientisumą.
1.3. Projekte dalyvauja 8 partneriai, savivaldybių administracijos (toliau – Partneriai), turintys savo teritorijose 9 hidrotechninius statinius t. y. Anykščių raj. sav., Anykščių m. užtv. (per Šventosios upę) ir Žažumbrio užtv. (per Anykštos upę), Utenos raj. sav., Satarečiaus ir Alaušo užtv. (per Alaušo upelį), Trakų raj. sav., Spenglos ir Greiželio užtv. (per Spenglos upę), Jurbarko/Kauno raj. sav., Padubysio malūno slenkst. (per Dubysos upę), Šakių raj. sav., Kudirkos Naumiesčio slenkst. (per Šešupės upę), Vilniaus m. sav., Rokantiškių užtv. (per Vilnelės upę), Molėtų raj. sav., Cesarsko malūno slenkst. (per Siesarčio upę).
1.4. Pirkimo poreikis – informuoti visuomenę ir suinteresuotas šalis apie projekto „Upių vientisumo atkūrimas“ veiklas, rezultatus ir poveikį aplinkai bei prisidėti prie projekto įgyvendinimo matomumo.
II. PASLAUGŲ POBŪDIS

2.1. Pirkimo objektas – viešinimo veiklų įgyvendinimo paslaugos (toliau – Paslaugos). Paslaugos turi užtikrinti efektyvią komunikaciją su tikslinėmis grupėmis.
2.2. Pagrindinė tikslinė grupė – vietos bendruomenių nariai (suaugusieji), gyvenantys arba turintys nuosavybę šalia hidrotechninių statinių, taip pat vietos organizacijos ir asociacijos (pvz., žvejų būreliai, aplinkosaugos ar bendruomeniniai klubai). 
2.3. Kitos tikslinės grupės – projekto partneriai bei jų atstovai, žiniasklaidos atstovai ir suinteresuotos nevyriausybinės organizacijos, tiesiogiai susijusios su projekto tematika (pvz.: „Lašišos dienoraštis“, Lietuvos gamtos fondas, Mėgėjų žvejų sąjunga ir regioniniai žvejų būreliai, vietos bendruomenių centrai bei sąjungos, jaunimo ekologinės iniciatyvos). 
2.4. Paslaugų teikimo laikotarpis – 18 mėnesių, skaičiuojant nuo užsakymo raštu pateikimo Paslaugų teikėjui dienos. 
III. PASLAUGŲ TIKSLAS IR UŽDAVINIAI
3.1. Paslaugų tikslas – užtikrinti vietos bendruomenių ir kitų suinteresuotų šalių informavimą apie projekto naudą, eigą ir planuojamus pasiekti rezultatus bei supažindinti su projekto sprendinių derinimo procesu.
3.2. Uždaviniai: 
3.2.1. Paslaugų tiekėjas (toliau – Tiekėjas) turi parengti ir įgyvendinti viešinimo veiklas, apimančias įvairius komunikacijos kanalus (spauda, socialiniai tinklai, susitikimai), siekiant užtikrinti aiškią ir tikslingą  informaciją tikslinėms grupėms.
3.2.2. Tiekėjas turi organizuoti informacinius susitikimus su tikslinėmis grupėms.
3.2.3. Tiekėjas turi parengti informacines priemones, kurios paaiškintų projekto naudą ir poveikį. Tai apima ne tik medžiagos apipavidalinimą, bet ir savarankišką informacijos rinkimą bei analizę. Tiekėjas turi savarankiškai susipažinti su projekto tematika ir dažniausiai iškylančiomis socialinėmis problemomis, remdamasis įvairiais patikimais šaltiniais (pvz., moksliniais ir populiariaisiais straipsniais, knygomis, konferencijų įrašais ar pranešimais), taip pat Perkančiosios organizacijos teikiama informacija.
3.2.4. Tiekėjas turi vykdyti tikslinę informacijos sklaidą socialiniuose tinkluose ir regioninėje žiniasklaidoje.
3.2.5. Paslaugų sutarties vykdymo metu Tiekėjas turi surinkti tikslinės grupės nuomones, lūkesčius ir pastabas apie planuojamas Projekto veiklas,  išreikštas publikavus straipsnius, susitikimų metu ar komentuojant nuomonės formuotojų įrašus.
3.2.6. Tiekėjas turi parengti ataskaitą apie gautą grįžtamąjį ryšį ir pateikti gautus siūlymus,  įžvalgas bei pagrindinės tikslinės grupės argumentus.
3.2.7. Tiekėjas privalo ne tik dokumentuoti visas komunikacijos veiklas, bet ir aktyviai jas valdyti, įskaitant viešųjų diskusijų ir komentarų moderavimą. Tiekėjas, bendradarbiaudamas su Perkančiosios organizacijos specialistais (turinio ekspertais), turi atstovauti Perkančiosios organizacijos komunikaciniams interesams susitikimuose su tikslinėmis grupėmis, veikiant kaip tarpininkas (moderatorius). Tiekėjas privalo užtikrinti tikslinės grupės pasiūlymų surinkimą bei jų pateikimą Perkančiajai organizacijai dar iki galutinių techninių sprendinių patvirtinimo konkrečioms užtvankoms, o priėmus sprendimus – viešai pristatyti grįžtamąją informaciją apie jų integravimą, siekiant skaidriai suderinti skirtingas nuomones bei poreikius.
3.2.8. Tiekėjas turi užtikrinti  jog, viešinimo kampanijoje dalyvaujančių viešųjų asmenų – susitikimų moderatorių, renginių vedėjų ir nuomonės formuotojų (Influencerių):
- viešoje interneto ir socialinėje erdvėje (įskaitant asmenines Facebook, Instagram, TikTok ir kitas paskyras) nėra aptinkama įrašų, pasisakymų, komentarų ar vaizdo medžiagos, kuri  skatintų diskriminaciją, smurtą, neapykantą, tyčia skleistų dezinformaciją aplinkosaugos temomis  ar kurioje būtų propaguojamas neteisėtas ar aplinkai žalingas elgesys . Nuomonės formuotojas nėra susijęs su teisiškai įsiteisėjusiu apkaltinamuoju nuosprendžiu. Tiekėjas, teikdamas kandidatūras, privalo pateikti kiekvieno siūlomo asmens socialinių tinklų paskyrų nuorodas ir patvirtinti, kad atlikto patikrinimo metu minėtas turinys nebuvo rastas. Galutinį sprendimą dėl atitikties priima Perkančioji organizacija;
- ne trumpesnė kaip 3 metų patirtis (priklausomai nuo p. 4.1.1. numatytų veiklų) moderuojant ar(ir) vedant renginius ar(ir) susitikimus, savo socialinėse paskyrose Facebook, Instagram ir kitose, dalinantis medžiaga, susijusia su gamtine, aplinkosaugine, kultūrine arba socialine tematika kuo įvairesniuose Lietuvos regionuose;
- siūlomi asmenys bus panašūs savo reputacija ir turima patirtimi tarpusavyje (tas pats asmuo gali būti siūlomas į kelias pozicijas t. y. moderatoriaus, vedėjo ar/ir nuomonės formuotojo) siekiant viešinimo kampanijos vientisumo.
IV. PASLAUGŲ REIKALAVIMAI IR APIMTYS
4.1. Numatomi du su veiklų įgyvendinimu susiję etapai, kurie pradedami nuo pirmojo užsakymo raštu pateikimo Paslaugų teikėjui dienos:
- I etapas – 1 mėn. komunikacijos veiklų grafiko parengimas ir suderinimas su Perkančiąja organizacija. Veiklų terminai derinami su projekto grafiku ir gali būti koreguojami, nekeičiant sutarties vertės;
- II etapas – 17 mėn., komunikacijos veiklų įgyvendinimas (Tiekėjo atsakomybė).
4.1.1. II etape turi būti numatytos šios veiklos:
[bookmark: _Hlk206930229]4.1.1.1. Informatyvūs renginiai ir susitikimai (kontaktiniai): kontaktinis (ne nuotolinis) susitikimas su Tikslinėmis grupėmis  savivaldybėje (minimalus kiekis – 16 renginių) Tiekėjas atsakingas už renginių vietos suderinimą, dalyvių sukvietimą, registravimą, dalyvių skaičiaus užtikrinimą (ne mažiau kaip 30 Pagrindinės ir Kitos tikslinių grupių atstovų, jei dėl objektyvių priežasčių (sezoniškumo, perkančiosios organizacijos pataisymų) dalyvauja mažiau – laikoma įvykdyta, jei tiekėjas įrodys kvietimų sklaidą (el. laiškų išsiuntimo duomenys, registracijos formų nuorodos, skelbimai socialiniuose tinkluose ar kitus sklaidos kanaluose, pagrindžiamas, kad renginio laikas bei vieta buvo parinkti racionaliai)) ir tinkamą aplinkos (pvz., sėdimų vietų, įrangos) užtikrinimą. Susitikimo vieta turi būti suderinta su Perkančiąja organizacija. Susitikimų metu turėtų būti pristatoma informacija apie projekto naudą, eigą, planuojamus rezultatus kiekvienos savivaldybės atveju bei numatomus techninius sprendinius (arba preliminarias gaires, jei techniniai sprendiniai dar nežinomi). Perkančiajai organizacijai turi būti pateikiamas galimų moderatorių (atliekančio ir lektoriaus vaidmenį) sąrašas su argumentais, kodėl jie tinkami dalyvauti kampanijoje. Sprendimą pasirenkant moderatorius, atsižvelgiant į p. 3.2.8. reikalavimus ir suderinus sprendimą su Tiekėju, priima Perkančioji organizacija. Susitikimų laikas turi būti planuojami atsižvelgiant į sezoniškumą bei tikslinių grupių užimtumą dienos metu, siekiant užtikrinti kuo didesnį tikslinių auditorijų dalyvavimą. Renginių metu turi būti taikomi dialoginiai metodai (pvz., diskusijų grupės, „World Café“), siekiant skatinti tikslinių auditorijų įtraukimą. Vieno renginio trukmė – 1,5-3 val.
4.1.1.2. Internetinė informacija (Facebook ir/arba Instagram ir kiti socialiniai tinklai): Tiekėjas, pasitelkdamas nuomonės formuotojus, turi parengti ir išplatinti įrašus, kurie turi būti informatyvūs, aiškūs ir pritaikyti platformos formatui (minimalus kiekis 12 vnt.). Įrašai turi būti išplatinti nuomonės formuotojų socialiniuose tinkluose.  Tiekėjas kartu su pasiūlymu turi pateikti ne mažiau kaip 3 galimų nuomonės formuotojų kandidatūras, pagrįsdamas jų pasirinkimą argumentais dėl jų tinkamumo kampanijai. Kiekvienas pasitelkiamas nuomonės formuotojas turi turėti ne mažiau kaip 5 000 sekėjų, minimalus 3% įsitraukimo rodiklis, >85 proc. sekėjų turi būti iš Lietuvos, patirtis kuriant turinį aplinkosaugos, gamtos, regionų ar visuomenės informavimo temomis (laikoma privalumu), atitikimas 3.2.8 punkte nustatytiems reputacijos reikalavimams. Nuomonės formuotojų skaičius nėra ribojamas, pakanka vieno nuomonės formuotojo, jeigu jis pagrįstai užtikrina pakankamą informacijos pasiekiamumą visose Projekto Partnerių savivaldybėse, jei vienas nuomonės formuotojas neužtikrina pakankamo regioninio pasiekiamumo, Tiekėjas turi pasitelkti kelis nuomonės formuotojus, taip užtikrindamas informacijos sklaidą skirtingose savivaldybėse. Regioninis pasiekiamumas laikomas užtikrintu, kai nuomonės formuotojo (-ų) auditorija apima Projekto Partnerių savivaldybių gyventojus arba kai turinio sklaida pagrindžiama tikslinės reklamos ar kitomis pasiekiamumo didinimo priemonėmis. Perkančioji organizacija, įvertinusi pateiktas kandidatūras, priima galutinį sprendimą dėl nuomonės formuotojų pasirinkimo. Perkančioji organizacija pasilieka teisę atsisakyti konkretaus nuomonės formuotojo paslaugų po vieno ar kelių paskelbtų įrašų, jei jų kokybė, turinio atitikimas ar pasiekti rezultatai neatitinka lūkesčių, reikalauti pakeisti nuomonės formuotoją konkrečiai savivaldybei ar laikotarpiui, nesuderinti siūlomo nuomonės formuotojo, pateikdama pagrįstą rašytinį paaiškinimą. Tokie pakeitimai nelaikomi sutarties keitimu, jei nekeičiama bendra paslaugų apimtis ir kaina.
4.1.1.3. Straipsniai: Tiekėjas turi parengti ir išplatinti  straipsnį (ne mažesnis kaip 7000 spaudos ženklų tekstas su tarpais)  projekte dalyvaujančios savivaldybės regioninėje spaudoje (minimalus kiekis 8 straipsniai):  Straipsniai turi būti rengiami apjungiant bendrąją informaciją apie projektą (tikslus, naudą, aplinkosauginį poveikį) su konkrečiais, kiekvienai savivaldybei aktualiais techniniais sprendiniais (bent preliminariais). Tiekėjas privalo užtikrinti, kad bendrieji projekto pasiekimai būtų pateikiami per vietos bendruomenei suprantamą naudą, detaliai pristatant planuojamus techninius darbus, jų terminus bei tiesioginį poveikį gyventojų aplinkai. Tokiu būdu užtikrinamas ne tik formalių viešinimo taisyklių laikymasis (informacijos paskelbimas APVA ir partnerių svetainėse), bet ir konstruktyvus dialogas su gyventojais, teikiant jiems praktiškai aktualią informaciją apie konkrečius pokyčius jų savivaldybėje. Kiekvienas parengtas straipsnis turi būti išpublikuotas bent 1-ame regioniniame naujienų portale, pasiekiančiame didžiausią regione esančią auditoriją, kiekvienoje Projekto Partnerių savivaldybėje ir aplinkosaugos, kaimo, regioninės tematikos ar žemės ūkio tematikos  periodiniame leidinyje, kuris leidžiamas ne mažiau kaip dukart per savaitę. Pranešimuose bendruomenėms reikėtų aiškiai nurodyti, kas bus daroma būtent jų teritorijoje – kokie darbai planuojami, kokios bus pasekmės ir ilgalaikė nauda. Pranešimų temos ir turinys turi būti suderinti su Perkančiąja organizacija prieš platinimą per regioninius naujienų portalus (pvz.: Anykščių raj. sav. naujienų portalas: https://nyksciai.lt/) ir regioninę spaudą.
V. PASLAUGŲ TIEKĖJO ATSKAITOMYBĖ IR ATSISKAITYMŲ TVARKA
5.1. Atskaitomybė: tiekėjas privalo dokumentuoti visas komunikacijos veiklas (pvz., protokolai, nuotraukos ar kita vaizdo medžiaga, sklaidos įrodymai, sukurta medžiaga el. laikmenoje) ir kas mėnesį (iki 10-os mėnesio dienos) teikti laisvos formos ataskaitą Perkančiajai organizacijai su tarpiniais rezultatais. Ataskaitoje privaloma aprašyti vykdytas veiklas nurodant jų datą, pateikti informaciją apie pasiektą auditoriją, peržiūrų ar dalyvių skaičius bei informaciją apie žiniasklaidos paminėjimus ar atgarsį socialiniuose tinkluose. Ataskaitoje turi būti pateikiami vizualūs įrodymai, kaip nuotraukos, ekrano kopijos ar sklaidos nuorodos. Visi viešinimo turinio vienetai turi būti suderinti su Perkančiąja organizacija prieš juos publikuojant. Perkančioji organizacija įsipareigoja pateikti pastabas arba patvirtinti turinį per 5 d. d. nuo jo gavimo, nepateikus pastabų, turinys laikomas patvirtintu. Jei pateikiamos pastabos, Tiekėjas įsipareigoja pakoreguoti turinį per 2 d. d. nuo pastabų gavimo. Jei po pakartotinio pateikimo Perkančioji organizacija turi papildomų esminių pastabų, šalys suderina papildomą korekcijų terminą, kuris negali būti ilgesnis nei 2 d. d., išskyrus atvejus, kai būtina iš esmės keisti turinio kryptį PO iniciatyva. Grįžtamasis ryšys po renginių (apklausos, atsiliepimai raštu surinkti tikslinės grupės nuomones, lūkesčius ir pastabas apie planuojamas Projekto veiklas,  išreikštas publikavus straipsnius, susitikimų metu ar komentuojant nuomonės formuotojų  įrašus) turi būti renkami ir pateikiami Perkančiajai organizacijai el. formatu. 
VI. KITI REIKALAVIMAI
6.1. Aplinkos apsaugos kriterijai: pirkimas vykdomas vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“, 4.4.3 papunkčiu, pirkimas laikomas žaliu, kai perkama tik nematerialaus pobūdžio (intelektinė) ar kitokia paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos.
6.2. Viešinimo reikalavimai: visoje renginio viešinimo medžiagoje (įskaitant kvietimus, pranešimus spaudai, skaitmeninę medžiagą) privaloma nurodyti projekto pavadinimą, finansavimo šaltinį (Europos Sąjungos lėšos), panaudoti Europos Sąjungos emblemą su teiginiu „Finansuoja Europos Sąjunga“ ir Lietuvos Respublikos aplinkos ministerijos Aplinkos projektų valdymo agentūros logotipą.
6.3. Intelektinės nuosavybės teisės: visos su paslaugomis sukurtos medžiagos ir su jomis susijusios teisės, įskaitant autorines turtines teises, yra Perkančiosios organizacijos nuosavybė. Medžiaga turi būti perduodama ir atvirais formatais (pvz., .AI, .PSD, .INDD), kad Perkančioji organizacija ar Partneriai galėtų ateityje adaptuoti turinį be papildomų kaštų.
6.4. Pasiūlymų teikimas: Tiekėjas, įgyvendindamas komunikacijos veiklas, turi teisę teikti Perkančiajai organizacijai pasiūlymus dėl Paslaugų tobulinimo, komunikacijos priemonių, kanalų ar sprendinių, jei tokie pasiūlymai nekeičia Tiekėjo pasiūlyme pateiktos kainos ir yra pagrįsti siekiu padidinti numatytų paslaugų efektyvumą. Perkančioji organizacija pasilieka teisę priimti galutinį sprendimą dėl Tiekėjo pateiktų pasiūlymų. 

